รัฐบาลไทย-ข่าวทำเนียบรัฐบาล-ศูนย์อำนวยการความปลอดภัยทางถนน ประชุมเตรียมความพร้อมป้องกันและลดอุบัติเหตุทางถนนช่วงเทศกาลปีใหม่ 2560 ย้ำทุกภาคส่วนต้องร่วมมือกันเพื่อสร้างวัฒนธรรมความปลอดภัยทางถนนอย่างยั่งยืน
วันศุกร์ที่ 16 ธันวาคม 2559
ศูนย์อํานวยการความปลอดภัยทางถนน ประชุมเตรียมความพร้อมป้องกันและลดอุบัติเหตุทางถนนช่วงเทศกาลปีใหม่ 2560 ย้ําทุกภาคส่วนต้องร่วมมือกันเพื่อสร้างวัฒนธรรมความปลอดภัยทางถนนอย่างยั่งยืน
ศปถ. ประชุมเตรียมความพร้อมป้องกันและลดอุบัติเหตุทางถนนช่วงเทศกาลปีใหม่ 2560 ย้ําทุกภาคส่วนต้องร่วมมือกันเพื่อสร้างวัฒนธรรมความปลอดภัยทางถนนอย่างยั่งยืน
วันนี้ (15 ธ.ค. 59) เวลา 13.30 น. ณ ห้องประชุม 1 อาคาร 3 ชั้น 5 กรมป้องกันและบรรเทาสาธารณภัย นายสุธี มากบุญ รัฐมนตรีช่วยว่าการกระทรวงมหาดไทย เป็นประธานการประชุมคณะกรรมการศูนย์อํานวยการความปลอดภัยทางถนน ครั้งที่ 5/2559 เพื่อติดตามความคืบหน้าการดําเนินงานการแก้ไขกฎหมายที่เกี่ยวข้องกับความปลอดภัยทางถนน การบังคับใช้กฎหมายอย่างจริงจังและต่อเนื่อง การสนับสนุนเครื่องมือเพื่อเพิ่มประสิทธิภาพการบังคับใช้กฎหมาย การนํานโยบายประชารัฐเป็นกลไกสําคัญในการขับเคลื่อนการลดอุบัติเหตุทางถนนในระดับพื้นที่ การรณรงค์ประชาสัมพันธ์สร้างจิตสํานึกและความตระหนักในการใช้รถใช้ถนน เพื่อให้เกิดวัฒนธรรมความปลอดภัยทางถนนในสังคมไทยอย่างยั่งยืน รวมทั้งพิจารณา(ร่าง)แผนบูรณาการป้องกันและลดอุบัติเหตุทางถนนช่วงเทศกาลปีใหม่ 2560 ภายใต้แนวคิด "ขับรถมีน้ําใจ รักษาวินัยจราจร" เพื่อสร้างการสัญจรที่ปลอดภัยตามมาตรฐานสากล รวมทั้งใช้เป็นแนวทางบูรณาการปฏิบัติงานในพื้นที่ให้เป็นรูปธรรม
ในโอกาสนี้ นายสุธี มากบุญ รัฐมนตรีช่วยว่าการกระทรวงมหาดไทย ในฐานประธานการประชุมคณะกรรมการศูนย์อํานวยการความปลอดภัยทางถนน (ศปถ.) ได้กล่าวคําไว้อาลัย เนื่องในวันโลกรําลึกถึงผู้สูญเสียจากอุบัติเหตุทางถนน ประจําปี 2559 พร้อมทั้งยืนสงบนิ่งเพื่อไว้อาลัยแก่ผู้สูญเสียอันเนื่องมาจากอุบัติเหตุทางถนน ซึ่งวันดังกล่าวองค์การสหประชาติได้กําหนดให้วันอาทิตย์สัปดาห์ที่ 3 ของเดือนพฤศจิกายนของทุกปี เป็นวันสําคัญในการรําลึกถึง จากนั้น ประธานในการประชุม ได้เข้าวาระการประชุม โดยเปิดเผยว่า อุบัติเหตุทางถนนนับเป็นปัญหาสําคัญที่สร้างความสูญเสียทั้งต่อชีวิตและทรัพย์สิน ซึ่งประเทศไทยมีอัตราจํานวนผู้เสียชีวิตจากอุบัติเหตุบนท้องถนนสูงเป็นอันดับ 2 ของโลก รัฐบาลจึงได้กําหนดให้การสร้างความปลอดภัยทางถนนเป็นวาระชาติ และกําหนดให้การป้องกันและแก้ไขปัญหาอุบัติเหตุทางถนนเป็นนโยบายสําคัญที่ทุกภาคส่วนจะต้องร่วมกันขับเคลื่อนการดําเนินงานอย่างจริงจังและต่อเนื่อง ซึ่งที่ผ่านมา ศปถ.ได้มีการถอดบทเรียนผลการดําเนินงานในช่วงเทศกาลสงกรานต์ 2559 และได้กําหนดมาตรการแนวทางในการแก้ไขปัญหาดังกล่าว โดยเฉพาะการผลักดันการแก้ไขกฎหมายที่เกี่ยวข้องกับความปลอดภัยทางถนนให้เป็นรูปธรรมตามมติคณะรัฐมนตรี เมื่อวันที่ 4 ตุลาคม 2559 ซึ่งเห็นชอบให้ดําเนินการปรับปรุงแก้ไขกฎหมายด้านความปลอดภัยทางถนน ใน 5 ประเด็นหลัก ได้แก่ 1) เมาแล้วขับ 2) ขับรถเร็วเกินกว่ากฎหมายกําหนด 3) การได้มาซึ่งใบอนุญาตขับรถ 4) รถโดยสารสาธารณะ และ 5) การคาดเข็มขัดนิรภัย รวมทั้งแนวทางการปฏิบัติของหน่วยงานที่เกี่ยวข้อง โดยให้เร่งดําเนินการปรับปรุงแก้ไขกฎหมายดังกล่าว เพื่อให้มีผลบังคับใช้ได้ทันในช่วงเทศกาลปีใหม่ 2560 โดยให้แต่ละหน่วยงานให้ความสําคัญในการบังคับใช้กฎหมายอย่างจริงจังและต่อเนื่อง รวมทั้งการสนับสนุนเครื่องมือเพื่อเพิ่มประสิทธิภาพการบังคับใช้กฎหมายในการปฏิบัติงานของเจ้าหน้าที่ เช่น เครื่องตรวจวัดปริมาณแอลกอฮอล์ เครื่องตรวจจับความเร็ว กล้องวงจรปิด กล้องติดรถยนต์ และอุปกรณ์บันทึกพฤติกรรมการขับขี่ เป็นต้น สําหรับในพื้นที่จังหวัด ให้นํานโยบายประชารัฐมารเป็นแนวทางในการดําเนินงานป้องกันและลดอุบัติเหตุทางถนนอย่างจริงจังและต่อเนื่อง รวมทั้งให้ทุกภาคส่วนร่วมกันรณรงค์ประชาสัมพันธ์สร้างจิตสํานึกด้านความปลอดภัยทางถนนอย่างเข้มข้น จริงจัง เพื่อให้เกิดความตระหนักและเกิดเป็นวัฒนธรรมการใช้รถใช้ถนนอย่างปลอดภัย
สําหรับในช่วงเทศกาลปีใหม่ 2560 นี้ ที่ประชุม ศปถ.ได้เตรียมความพร้อมในการป้องกันและลดอุบัติเหตุทางถนน โดยพิจารณา (ร่าง) แผนบูรณาการป้องกันและลดอุบัติเหตุทางถนนช่วงเทศกาลปีใหม่ 2560 ภายใต้แนวคิด "ขับรถมีน้ําใจ รักษาวินัยจราจร” โดยจะดําเนินการช่วงควบคุมเข้มข้นการรณรงค์ป้องกันและลดอุบัติเหตุทางถนนในช่วงเทศกาลปีใหม่ 2560 ระหว่างวันที่ 29 ธันวาคม 2559 – 4 มกราคม 2560 เพื่อใช้เป็นกรอบแนวทางในการดําเนินงานช่วงเทศกาลดังกล่าว ซึ่งเป็นช่วงเวลาที่มีประชาชนจํานวนมากใช้รถใช้ถนนในการเดินทางกลับภูมิลําเนา และท่องเที่ยวตามสถานที่ต่างๆ ทําให้มีความเสี่ยงต่อการเกิดอุบัติเหตุทางถนนสูงกว่าช่วงปกติสร้างความตระหนัก รับรู้ และกระตุ้นเตือนจิตสํานึกให้กับประชาชนผู้ใช้รถใช้ถนนในช่วงเทศกาลปีใหม่ โดยมาตรการและแนวทางการดําเนินงาน มีดังนี้ 1.ให้บูรณาการร่วมกับทุกภาคส่วน ทั้งภาครัฐ ภาคเอกชน และภาคประชาชน โดยยึดพื้นที่เป็นตัวตั้ง (Area Approach) โดยใช้กลไกประชารัฐเป็นแนวทางการดําเนินงานในพื้นที่ และให้ผู้ว่าราชการจังหวัดเป็นเจ้าภาพในการบูรณาการการทํางานร่วมกัน 2.ให้นํามาตรการลดปัจจัยเสี่ยงการเกิดอุบัติเหตุทางถนนทั้ง 4 ด้าน (คน ถนน ยานพาหนะ และสภาพแวดล้อม) มาเป็นแนวทางในการดําเนินงานอย่างเข้มข้น จริงจัง และต่อเนื่อง เพื่อยกระดับการบริหารจัดการปัญหาอุบัติเหตุทางถนนที่ครอบคลุมทุกมิติ เช่น มาตรการด้านคน เน้นการบังคับใช้กฎหมายที่เกี่ยวข้องอย่างเข้มงวด จริงจัง โดยเฉพาะพฤติกรรมเสี่ยงอุบัติเหตุ การคุมเข้มการจําหน่าย การดื่ม และการเข้าถึงเครื่องดื่มแอลกอฮอล์ตามที่กฎหมายกําหนด รวมทั้งการใช้มาตรการด้านสังคมและชุมชน มาเสริมในการบังคับใช้กฎหมายเพื่อควบคุมพฤติกรรมเสี่ยงในพื้นที่ มีการจัดตั้ง “ด่านชุมชน” เพื่อสกัดกลุ่มเสี่ยงและลดพฤติกรรมเสี่ยงที่อาจก่อให้เกิดอุบัติเหตุ มาตรการด้านถนน มีการขับเคลื่อนมาตรการ "1 ท้องถิ่น 1 ถนนปลอดภัย" โดยการปรับปรุงแก้ไขจุดเสี่ยง จุดอันตราย จุดที่เกิดอุบัติเหตุบ่อยครั้ง และจุดที่เกิดอุบัติเหตุใหญ่บนถนน ตลอดจนจุดตัดทางรถไฟให้มีความปลอดภัย พร้อมทั้งมีการวางแผนอํานวยความสะดวกในการเดินทางแก่ประชาชน เช่น การจัดเตรียมช่องทางพิเศษ ทางเลี่ยง ทางลัด และจัดทําป้ายเตือน ป้ายแนะนําต่างๆ ให้ชัดเจน รวมทั้งมีการจัดจุดพักรถ และจุดบริการต่างๆ มาตรการด้านยานพาหนะ มีการกําหนดมาตรการ แนวทาง เพื่อกํากับควบคุม และตรวจสอบยานพาหนะให้มีความปลอดภัย โดยเฉพาะรถโดยสารสาธารณะ และรถโดยสารไม่ประจําทางให้ถูกต้องตามระเบียบ กฎหมาย และ มาตรการการด้านสิ่งแวดล้อม โดยให้ตรวจสอบสิ่งอันตรายข้างทาง (Roadside Hazards) เช่น ระบบไฟฟ้าแสงสว่าง สัญญาณไฟจราจร เป็นต้น และปรับปรุงแก้ไขให้อยู่ในสภาพที่สมบูรณ์ รวมทั้งสภาพแวดล้อมริมทาง โดยเฉพาะบริเวณจุดตัดทางรถไฟ ทางร่วมทางแยก เพื่อให้เกิดความปลอดภัยแก่ผู้ใช้รถใช้ถนน นอกจากนี้ ยังรวมถึงการปรับปรุงระบบฐานข้อมูลผู้เสียชีวิตจากอุบัติเหตุทางถนนให้สามารถบูรณาการฐานข้อมูลให้ครอบคลุมทุกมิติ เพื่อนําไปใช้ในการติดตามประเมินผลและวางแผนแก้ไขปัญหาอุบัติเหตุทางถนน ให้สอดคล้องกับสถานการณ์และปัจจัยเสี่ยงอุบัติเหตุทางถนน ซึ่งจะช่วยยกระดับการสร้างความปลอดภัยทางถนนของประเทศไทยให้มีมาตรฐานสากล และถือเป็นส่วนหนึ่งในการขับเคลื่อนวาระ “ประเทศไทยปลอดภัย (Safety Thailand)
รัฐมนตรีช่วยว่าการกระทรวงมหาดไทย กล่าวเพิ่มเติมว่า เพื่อให้การขับเคลื่อนการลดอุบัติเหตุทางถนนสัมฤทธิ์ผลตามเป้าหมาย ได้เน้นย้ําให้ทุกภาคส่วนร่วมมือกันรณรงค์และดําเนินการตามมาตรการและแนวทางที่กําหนดอย่างจริงจังและต่อเนื่อง มีการตัดสินใจร่วมกัน โดยมุ่งเน้นการลดปัจจัยเสี่ยงให้สอดคล้องกับสถานการณ์อุบัติเหตุทางถนนในพื้นที่ รวมทั้งการจัดกิจกรรมรณรงค์ประชาสัมพันธ์ผ่านสื่อทุกสื่ออย่างต่อเนื่อง เชิญชวนให้ประชาชนทําความดีเพื่อพ่อ “เลิกดื่ม เลิกขับเร็ว ร่วมใจใส่หมวกนิรภัย” และร่วมกิจกรรมทางศาสนา “1 อําเภอ 1 กิจกรรม” และ “สวดมนต์ข้ามปี” เพื่อให้ประชาชนได้รับรู้ เกิดความตระหนักและมีจิตสํานึกในการสร้างวัฒนธรรมความปลอดภัยทางถนนร่วมกัน เพื่อให้พี่น้องประชาชนได้เดินทางกลับบ้านอย่างปลอดภัย และมีความสุขในช่วงเทศกาลปีใหม่นี้.
ครั้งที่ 236/2559